PREDKLADACIA SPRÁVA

Ministerstvo spravodlivosti Slovenskej republiky predkladá návrh zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a o zmene a doplnení niektorých predpisov (ďalej len „návrh zákona“).

Návrh zákona bol vypracovaný na základe Plánu legislatívnych úloh vlády Slovenskej republiky na rok 2025 a na základe úlohy B.10 uznesenia vlády Slovenskej republiky č. 196 zo 7. apríla 2025 k návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc.

Cieľom a účelom návrhu je transpozícia smernice Európskeho parlamentu a Rady (EÚ) 2024/2810 z 23. októbra 2024 o akciových štruktúrach s viacnásobnými hlasovacími právami v spoločnostiach, ktoré sa uchádzajú o prijatie svojich akcií na obchodovanie v multilaterálnom obchodnom systéme (Ú. v. EÚ L, 2024/2810, 14.11.2024). Predkladateľ upravuje vydanie takéhoto druhu akcií pre všetky akciové spoločnosti. 

Z dôvodu oznámených neformálnych výhrad Európskej komisie k správnosti transpozície smernice Európskeho parlamentu a Rady (EÚ) 2017/828 zo 17. mája 2017, ktorou sa mení smernica 2007/36/ES, pokiaľ ide o podnietenie dlhodobého zapojenia akcionárov (Ú. v. EÚ 132, 20.5.2017) sa upravujú aj tieto relevantné ustanovenia. 

Cieľom návrhu zákona je tiež úprava ustanovení o Garančnom fonde investícií, a to na základe aplikačnej praxe a tiež za účelom zosúladenia so smernicou Európskeho parlamentu a Rady 97/9/ES z 3. marca 1997 o systémoch náhrad pre investorov (Mimoriadne vydanie Ú. v. EÚ, kap. 6/zv. 2; Ú. v. ES L 84, 26.3.1997).

Návrh zákona je v súlade s Európskou chartou miestnej samosprávy.

K návrhu zákona bolo v dňoch 26. marca 2026 až 17. apríla 2026 prostredníctvom portálu Slov-Lex uskutočnené medzirezortné pripomienkové konanie. Výsledky pripomienkového konania sú uvedené vo vyhodnotení pripomienkového konania.

